和善之遊龜溪乾元寺
作者：牟巘
朝代：宋

paragraphs: 疇昔侍吾翁，尚記入霅年。
米麯家家釀，蒲荷處處田。
龜溪見鶴林，欲去遭挽牽。
借屋度長夏，對牀時醉眠。
或登左顧亭，風物清且妍。
回顧一甲子，往事隨奔川。
翰林左綿秀，宮錦不上船。
肯尋兩翁遊，來弄明月泉。
弄泉珠麗袖，吟詩箭脫弦。
是誰修月斧，斲地成空穿。
猶有半泓碧，奈此筆如椽。
乃知宇宙內，小大常相懸。
惟堪供我輩，古瓦生茶烟。
雲乳聊一啜，松風灑禿顛。